《暮春游白岳十二首 其十二 三娥石》
明代·胡应麟

参差霞佩出蓬莱，次第云鬟立翠苔。石上同心朝帝罢，山头联臂望夫来。

从游宛入黄陵庙，争艳如登白玉台。漫说桃源双占尽，尚留倾国候仙才。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。